DECIZIA COMISIEI
din 8 octombrie 2007
de stabilire, pentru exercițiul financiar 2007 și pentru un anumit număr de hectare, a alocărilor financiare definitive destinate statelor membre pentru restructurarea și reconversia podgoriilor, în temeiul Regulamentului (CE) nr. 1493/1999 al Consiliului
[notificată cu numărul C(2007) 4524]
(Numai textele în limbile bulgară, cehă, franceză, germană, greacă, italiană, maghiară, malteză, portugheză, română, slovacă, slovenă și spaniolă sunt autentice)
(2007/653/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1), în special articolul 14 alineatul (2),
întrucât:
(1)
Normele de restructurare și reconversie a podgoriilor sunt stabilite în Regulamentul (CE) nr. 1493/1999 și în Regulamentul (CE) nr. 1227/2000 al Comisiei din 31 mai 2000 privind stabilirea unor norme de aplicare a Regulamentului (CE) nr. 1493/1999 al Consiliului privind organizarea comună a pieței vitivinicole, cu privire la potențialul de producție (2).
(2)
Modalitățile de planificare financiară și de participare la finanțarea sistemului de restructurare și reconversie stabilite în Regulamentul (CE) nr. 1227/2000 prevăd ca referirile la un anume exercițiu financiar să se raporteze la plățile efectiv realizate de statele membre între 16 octombrie și 15 octombrie al anului următor.
(3)
În conformitate cu articolul 14 alineatul (1) din Regulamentul (CE) nr. 1493/1999, Comisia alocă în fiecare an statelor membre o primă tranșă de credite pe baza criteriilor obiective, luând în considerare situațiile și nevoile speciale, precum și eforturile acceptate, ținându-se cont de obiectivul planului de măsuri.
(4)
Comisia a stabilit alocările financiare orientative pentru anul de comercializare 2006/2007 prin Decizia 2006/701/CE a Comisiei (3), cât și, pentru Bulgaria și România, prin Decizia 2007/381/CE a Comisiei (4).
(5)
În temeiul articolului 17 alineatul (1) din Regulamentul (CE) nr. 1227/2000, cheltuielile realizate și declarate ale statelor membre sunt limitate la suma alocărilor orientative ale acestora. Pentru exercițiul financiar 2007, această limitare se aplică Italiei, ale cărei cheltuieli realizate și declarate, luate în ansamblu, au depășit suma alocată inițial.
(6)
În temeiul articolului 17 alineatul (4) din Regulamentul (CE) nr. 1227/2000, se aplică o sancțiune în cazul în care cheltuielile reale pe hectar ale unui stat membru depășesc cheltuielile prevăzute în alocarea sumei inițiale. În acest an, sancțiunea se aplică Maltei pentru suma de 16 690 EUR.
(7)
În temeiul articolului 16 alineatul (1) litera (c) din Regulamentul (CE) nr. 1227/2000, statele membre pot prezenta o solicitare de contribuție suplimentară în timpul exercițiului financiar în curs. În acest an, Republica Cehă, Spania, Franța, Italia, Ungaria, Austria și Portugalia se regăsesc în această situație. În temeiul articolului 1 alineatul (1) din Regulamentul (CE) nr. 922/2007 al Comisiei din 1 august 2007 de derogare de la Regulamentul (CE) nr. 1227/2000 cu privire la dispozițiile tranzitorii privind alocațiile financiare pentru Bulgaria și România pentru restructurare și reconversie (5), Bulgaria și România puteau solicita Comisiei o contribuție suplimentară la cheltuielile din exercițiul financiar 2007, cu depășirea cheltuielilor efective deja realizate, notificate Comisiei în temeiul articolului 16 alineatul (1) literele (a) și (b) din regulamentul în cauză, și până la 90 % din alocația financiară acordată acestor state prin Decizia 2007/381/CE. Bulgaria a prezentat deja Comisiei o astfel de solicitare.
(8)
În temeiul articolului 17 alineatul (3) din Regulamentul (CE) nr. 1227/2000 și al articolului 1 alineatul (2) din Regulamentul (CE) nr. 922/2007, cererile de finanțare suplimentară trimise Comisiei de către alte state membre decât Bulgaria și România se acceptă pe bază de pro rata, utilizând creditele disponibile după deducerea, pentru toate statele membre, a sumelor notificate în temeiul articolului 16 alineatul (1) litera (a) și (b) din Regulamentul (CE) nr. 1227/2000 și a sumelor notificate de către Bulgaria și România în temeiul acestei decizii și al articolului 1 alineatul (1) din Regulamentul (CE) nr. 922/2007, din suma totală alocată statelor membre. Această dispoziție se aplică, pentru exercițiul 2007, Republicii Cehe, Spaniei, Franței, Italiei, Ungariei, Austriei și Portugaliei.
(9)
Conform articolului 16 alineatul (1) litera (b) din Regulamentul (CE) nr. 1227/2000, statele membre prezintă Comisiei, cel târziu la data de 10 iulie a fiecărui an, o declarație de cheltuieli de restructurare și reconversie declarate până la data de 30 iunie a exercițiului financiar în curs, precum și suprafața totală respectivă. Conform articolului 17 alineatul (2) din regulamentul în cauză, statele membre trebuie să prezinte declarația menționată la articolul 16 alineatul (1) litera (b) numai în cazul în care suma notificată conform articolului 16 alineatul (1) litera (a), cu alte cuvinte, cheltuielile realizate efectiv până la data de 30 iunie a exercițiului financiar în curs, este cel puțin egală cu 75 % din suma alocației orientative a statului membru în cauză. Ținând cont de faptul că cheltuielile realizate efectiv se ridică la 75 % din alocările sale inițiale, cheltuielile declarate și notificate de către Germania nu pot fi acceptate,
ADOPTĂ PREZENTA DECIZIE:
Articolul 1
Alocările financiare definitive pentru anul de comercializare 2006/2007 destinate statelor membre în cauză, pentru un anumit număr de hectare, în vederea restructurării și reconversiei podgoriilor în temeiul Regulamentului (CE) nr. 1493/1999, pentru perioada de exercițiu financiar 2007, figurează în anexa la prezenta decizie.
Articolul 2
Prezenta decizie se adresează următoarelor state membre: Republica Bulgaria, Republica Cehă, Republica Federală Germania, Republica Elenă, Regatul Spaniei, Republica Franceză, Republica Italiană, Republica Cipru, Marele Ducat al Luxemburgului, Republica Ungaria, Republica Malta, Republica Austria, Republica Portugheză, România, Republica Slovenia și Republica Slovacă.
Adoptată la Bruxelles, 8 octombrie 2007.